Virallinen lehti nro C 167 , 02/06/1997 s. 0160



A4-0168/97 Päätöslauselma komission tiedonannosta «Tulevaisuuden energia: Uusiutuvat energialähteet - yhteisön strategiaa koskeva vihreä kirja» (KOM(96)0576 - C4- 0623/96) Euroopan parlamentti, joka - ottaa huomioon komission tiedonannon (KOM(96)0576 - C4-0623/96), - viittaa Rio de Janeiron vuoden 1992 ilmastosopimukseen, - ottaa huomioon Madridin julistuksen ja sen liitteen, Euroopan uudistuvia energialähteitä koskevan toimintaohjelman, joka hyväksyttiin Madridin konferenssissa 18. maaliskuuta 1994 ja Milanon pöytäkirjan, joka hyväksyttiin Milanon konferenssissa 19. kesäkuuta 1996, - viittaa 28. toukokuuta 1993 antamaansa lausuntoon, joka koskee esitystä neuvoston päätökseksi yhteisön uusiutuvien energialähteiden tukemisesta - ALTENER-ohjelma ((EYVL C 176, 28.6.1993, s. 216)), - viittaa 4. heinäkuuta 1996 ((EYVL C 211, 22.7.1996, s. 27)) antamaansa uusiutuviin energialähteisiin liittyvää yhteisön toimintasuunnitelmaa koskevaan päätöslauselmaan sekä 14. marraskuuta 1996 antamaansa komission valkoista kirjaa «Euroopan unionin energiapolitiikasta» ((EYVL C 362, 2.12.1996, s. 279)) koskevaan päätöslauselmaan, - viittaa neuvoston 3. maaliskuuta 1997 antamaan päätökseen CO2-päästöjen vähentämisestä 15 prosentilla EU:ssa vuoteen 2010 mennessä vuoden 1990 päästöihin verrattuna, - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön ja maataloutta ja maaseudun kehittämistä käsittelevän valiokunnan sekä ympäristö-, terveys- ja kuluttajansuojavaliokunnan lausunnot (A4-0168/97), A. ottaa huomioon, että maailmanlaajuisesti nopeasti lisääntyvä fossiilista energialähteistä peräisin olevan energian kysyntä johtaa ilmastoon kohdistuvien uhkien kasvuun ja että ydinvoimaankin liittyy riskitekijöitä sekä lisäksi ydinjätteestä huolehtimiseen liittyviä ongelmia, B. ottaa huomioon, että sisämarkkinoiden asteittainen vapauttaminen energia-alalla ei saa johtaa uusiutuville energialähteille aiheutuviin haittoihin, niin kuin sähkön sisämarkkinoista annetussa direktiivissä, joka sallii jäsenvaltioiden turvata ja antaa etusija uudistuvia energialähteitä käyttävälle tuotannolle, on tunnustettu, C. ottaa huomioon, että uusiutuvat energialähteet voivat näytellä tärkeää osaa ihmisen toiminnasta aiheutuvan kasvihuoneilmiön torjunnassa, koska ne eivät kuormita biosfääriä kasvihuonekaasuilla ja ovat käytännöllisesti katsoen ehtymättömiä, D. ottaa huomioon, ettei uusiutuvien energialähteiden käyttömahdollisuuksia hyödynnetä läheskään kokonaisuudessaan maailmanlaajuisesti eikä Euroopan unionissa - jossa on käytettävissä tekniset edellytykset yli 50 %:lle tämänhetkisestä energiantarpeesta - ja että uusiutuvien energialähteiden osuus energiankulutuksesta EU:ssa ei vuoden 1990 jälkeen ole juurikaan kasvanut, E. ottaa huomioon, että uusiutuvat energialähteet ovat kotimaisia energialähteitä ja myötävaikuttavat siten merkittävällä tavalla energiahuollon varmuuteen ja voivat vaikuttaa positiivisesti kauppataseeseen, jos niiden tarjoamat mahdollisuudet otetaan käyttöön kokonaisuudessaan, F. viittaa siihen, että jäsenvaltioiden välillä on uusiutuvien energialähteiden hyväksikäytössä suuria eroja, jotka tosin osittain aiheutuvat erilaisista maantieteellisistä ja ilmastollisista edellytyksistä, mutta jotka suureksi osaksi johtuvat siitä, että eri valtioissa harjoitetaan erilaista kansallista energiapolitiikkaa, G. ottaa huomioon, että uusiutuvia energialähteitä tukemalla voidaan erityisesti luoda työpaikkoja pienissä ja keskisuurissa yrityksissä ja hajautetun käytön ja tuotantomahdollisuuksien takia on odotettavissa merkittäviä vaikutuksia maaseutualueiden työllisyystilanteelle, mikä vähentäisi riippuvuutta ulkoisista energianlähteistä, H. ottaa huomioon, että Euroopan laajuisesti yhtenäistettyjen määräysten puuttuminen erityisesti verotuksen, ympäristönsuojelun ja teknisten standardien alalla muodostaa vahvan esteen uusiutuvien energialähteiden käytölle EU:ssa, I. ottaa huomioon, että ennen kaikkea eri energiamuotojen arvioitujen ulkoisten kustannusten sisällyttäminen hintoihin on välttämätöntä, J. ottaa huomioon, että EU:n sähköalan sisämarkkinoiden yhteydessä lupien myöntämisvelvollisuudella tosin parannetaan mahdollisuuksia hyödyntää tehokkaammin uusiutuvia energianlähteitä, mutta näitä toimia on lisäksi tuettava määräyksillä asianmukaisista sähkönjakelun velvoitteista ja hyvityksistä, K. ottaa huomioon, että sellainen jäte, jota ei voida muuten hyödyntää, voidaan käyttää kierrätyspolttoaineena ja että se on otettava mukaan uusiutuvien energialähteiden tukikehyksiin, L. ottaa huomioon, että EU tarvitsee välttämättä jäsenvaltioiden kanssa yhteensovitettua strategiaa, jonka päämääränä on tukea uusiutuvia energialähteitä ja lisätä niiden osuutta energiankulutuksesta huomattavasti, M. ottaa huomioon, että Euroopan atomienergiayhteisön-perustamissopimus on osoittautunut tehokkaaksi keinoksi edistää ydinvoimaa viimeisten neljän vuosikymmenen aikana ja että vastaava menestys on tarpeen myös uudistuvien energianlähteiden kohdalla; 1. Katsoo, että komission vihreä kirja on perusta uusiutuvia energialähteitä koskevan kokonaisstrategian kehittämiselle, ja kehottaa komissiota ehdottamaan sen tulevassa valkoisessa kirjassa konkreettisia toimenpiteitä ja niihin liittyviä määrärahoja ja niiden toteutusaikataulua, joiden avulla tehdään uusiutuvien energialähteiden laaja hyväksikäyttö mahdolliseksi; 2. Vaatii erityisesti seuraavien kohtien sisällyttämistä valkoiseen kirjaan sekä siinä olevaan toimintasuunnitelmaan: a) määritellään tavoitteeksi EU:n ja jäsenvaltioiden politiikan muovaaminen siten, että uusiutuvien energialähteiden osuus vuonna 2010 on Euroopan unionissa vähintään 15 prosenttia tavanomaisen primäärienergian kulutuksesta; b) määritellään uusiutuvien energialähteiden osuuden kasvattamista koskevat tavoitteet jokaista jäsenvaltiota varten erikseen, jaoteltuna uusiutuvien energialähteiden osa-alueiden mukaan, jäsenvaltiokohtaisten erityismahdollisuuksien ja taloudellisen suorituskyvyn pohjalta; kehitellään yhdessä jäsenvaltioitten kanssa suuntaviivat lähestymistavalle, johon kuuluu seuraavaa: mitä uudistuvia energianlähteitä on hyödynnettävä missäkin jäsenvaltiossa, minä ajankohtana ja missä, jotta mahdollistettaisiin rajojen molemmin puolin tapahtuva alueellinen suunnittelu ja yhteistyö; c) energiaan liittyvän yhteisön ohjausmallin kehys, jossa toteutetaan jo kasvua, kilpailukykyä ja työllisyyttä koskevaan valkoiseen kirjaan sisältyvä periaate ulkoisten kustannusten sisällyttämisestä hintoihin ja jossa on erityisiä sisällöllisiä ja/tai ajallisia paljon energiaa käyttäviä yrityksiä koskevia sääntelyjä kohtuuttomien kuormitusten torjumiseksi; uusiutuvat energialähteet vapautetaan kyseisestä sääntelystä; d) sisämarkkinoiden valvonta sähköalalla uusiutuvien energiamuotojen tuottajien syrjinnän torjumiseksi verkkoon liittymisen yhteydessä, yhdistettynä syrjintää ehkäiseviä keinoja ja syrjinnän kohtaamista lyhyellä aikavälillä koskevaan kehykseen; e) yleispiirteet mallille yhteisönlaajuista syöttöä koskevaa sääntelyä varten, joka velvoittaa verkkotoimintaa harjoittavat sähköhuoltoyritykset ostamaan uusiutuvista energialähteistä peräisin olevaa sähköä; hyvityksiä koskevan sääntelyn on oltava riittävän kattava ja eriytetty uusiutuvien energialähteiden markkinoille saattamista varten sekä otettava huomioon erilaiset energiataloudelliset edellytykset eri jäsenvaltioissa sekä asteittainen markkinoiden avautuminen sähkömarkkinoilla; f) edelleen periaatteisiin olisi kuuluttava se, jonka mukaan energialaitokset maksavat uusiutuvista energialähteistä peräisin olevasta sähköstä vähimmäismaksun, joka ainakin kattaa tuottajien kaikki nykyiset kustannukset; tätä periaatetta jo sovelletaankin eräissä jäsenvaltioissa; julkisten energialaitosten on myös sitouduttava määrällisesti ostamaan uusiutuvista energialähteistä peräisin olevaa sähköä; g) luonnos aloitteista, joilla pyritään saamaan jäsenvaltiot sitoutumaan siihen, että uusiutuvien energiamuotojen määrätty osuus käytetään energiahuoltoyrityksien ja teollisuuden energiantuotannossa, jolloin tällaisen määräyksen osana voi olla «ostettavista pisteistä» koostuva järjestelmä, jonka komissio laatii; h) periaatteellinen suunnitelma eurooppalaisen uusiutuviin energialähteisiin liittyvän rahaston perustamiseksi, josta rahoitettaisiin tutkimus, kehitys ja etenkin markkinoille saattaminen ja johon voitaisiin saada varoja käyttämällä vähäinen murto-osa Euroopan tasolla yhtenäistetystä mineraaliöljyn valmisteverosta ja sähkön hinnasta tähän tarkoitukseen tai mainitun veron tai hinnan korotuksesta; i) luonnos yhteisön ohjelmaa varten (esim. "1 000 000 katon» ohjelmaa varten, josta maksettaisiin huomattava osa katoille tai julkisivuihin sijoitettavien pienten yksityisten aurinkoenergialaitosten kustannuksista sekä (merellä että vuoristossa sijaitsevia) tuulienergian tuotantolaitoksia koskevaa 15 000 MW:n ohjelmaa varten ja 1 000x1 MW:n biomassaohjelmaa varten sekä luettelo määriteltävistä avainhankkeista, joita voidaan tukea yli 50 %:lla) uudistuvien energiamuotojen edistämiseksi, joka voidaan toteuttaa soveltuvilla jäsenvaltioiden tasolla tapahtuvilla toimilla; j) luonnos rakennuksia koskevaksi yhteisön direktiiviksi, jossa otetaan huomioon aurinkoenergian hyödyntäminen lämmityksessä ja sähköntuotannossa sekä ehdotus lämmöneristystä koskevien asetusten yhdenmukaistamiseksi ja ehdotukset siitä, miten rakennuksissa käytettävät aurinkoenergiaa hyödyntävät laitteistot voitaisiin rahoittaa talon kiinnelainan yhteydessä; k) puun merkitys uusiutuvana energialähteenä sekä polttopuiden että hakkeen muodossa, ottaen huomioon, että puuta poltettaessa ilmakehään vapautuu vain puuhun sen kasvaessa sitoutunut hiilidioksidimäärä ja että kaadetun puun tilalle kasvatetaan uusi puu, joka vuorostaan sitoo ilman hiilidioksidia, ja edistää näin kestävää metsätaloutta; l) yksityiskohtainen toimenpideluettelo, jonka on sisällettävä verotuksellisia toimia, ohjelmia investointien edistämiseksi sekä konkreettinen suunnitelma tiedotuskampanjaa varten, jolla valistettaisiin ja lisättäisiin tietoisuutta uusiutuvien energianlähteiden tarjoamista eduista ja mahdollisuuksista, sekä mainostettaisiin niitä; m) suunnitelma rakennerahastojen tehokkaampaa hyödyntämistä varten tarkoituksena edistää uusiutuvien energialähteiden käyttöä; n) kehys maa- ja metsätaloudesta peräisin olevan biomassan käytön tehostamiseksi yhteisön energiapolitiikan ja yhteisen maatalouspolitiikan puitteissa; o) hanke vesivoiman käytön edistämiseksi silloin, kun vesivoiman käyttö on mahdollista ja järkevää; p) uusiutuviin energialähteisiin liittyvien teknologioiden vientistrategia, johon sisältyy merkittävä uudistuviin energianlähteisiin liittyvän teknologian vientiin tarkoitetun tuen lisääminen Euroopan uudistuvan energian vientineuvostolle (EREEC European Renewable Energy Export Council) sekä uusiutuvien energialähteiden tukemisen parempi sisällyttäminen energiapolitiikkaan, erityisesti Itä-Euroopan, IVYn, Välimeren alueen maiden ja kehitysmaiden osalta (mm. ehdotuksia PHARE-, TACIS- ja MEDA-ohjelman tehokkaammasta käytöstä ja SYNERGIE- ja ALURIE- ohjelman tulevaisuudesta); q) uusiutuvia energialähteitä käsittelevän koordinointielimen perustaminen komissioon yksittäisten virastojen toiminnan yhteensovittamiseksi ja - yhteisön ja jäsenvaltioiden välisen yhteistyön osalta - energiapoliittisten päätösten vaikutusten valvomiseksi kaikilla tasoilla uusiutuvien energialähteiden käytön suhteen; koordinointielin antaisi neuvostolle ja parlamentille vuosittain kertomuksen; r) päätös uusiutuvien energialähteiden paremmasta käytöstä yhteisön toimielinten rakennushankkeissa - mukaanlukien Euroopan parlamentin nykyiset hankkeet - mikä johtaisi toimielinten vapaaehtoiseen sitoutumiseen; s) suunnitelma, jolla varmistetaan, että jäsenvaltioissa toteutetaan tarpeelliset toimenpiteet, kuten poliittiset tahdonilmaukset, kansalliset ja alueelliset ohjelmat ja toimet, työryhmät ja pilottihankkeet; t) luodaan yhtenäinen EU:n laajuinen tilasto tosiasiallisesta primäärisen ja sekundäärisen energian tuotannosta sekä energiankulutuksen suuntauksista talouden eri sektoreilla; 3. Vahvistaa käsityksensä, jonka mukaan on tarpeen korottaa uusiutuvien energialähteiden tukemiseen kohdistettavat yhteisön budjettimäärärahat samalle tasolle kuin fuusioenergian tutkimiseen nykyään käytettävät määrärahat: noin 225 miljoonaa ecua vuodessa tutkimus- ja kehittämistoimintaan ja erityisesti teknologian esittelyyn ja levittämiseen; 4. Pitää periaatteellisista energiapoliittisista pohdinnoista energiakehysohjelmaa tarkoituksenmukaisena ja odottaa, että tällaista ohjelmaa koskevassa ehdotuksessa on myös uusi budjettikohta uusiutuville energianlähteille; 5. Kehottaa komissiota esittämään tutkimukseen perustuvan yleiskatsauksen kaikista menoista, joita esiintyy nykyisten, uusiutuvien energialähteiden edistämiseen tarkoitettujen rahastojen ja ohjelmien yhteydessä, sekä tunnistamaan olemassa olevat esteet; 6. Pitää tarpeellisena lujitetun ALTENER II -ohjelman nopeaa hyväksymistä; erityisen painopisteen tulisi olla esittelyn ja kaupallistamisen välisen siirtymäkauden tukemistoiminnassa; standardoinnin alaan kuuluvat toimenpiteet ovat tarpeen uusiutuvien energialähteiden kustannusten alentamiseksi; tällöin on otettava huomioon pienten ja keskisuurten yritysten tarpeet; lähtökohtana uusiutuvien energialähteiden osuuden määrittelylle tulisi käyttää neuvoston 3. maaliskuuta 1997 määrittelemiä tavoitteita, jotka tähtäävät CO2-päästöjen vähentämiseen 15 %:lla vuoden 1990 päästömäärästä vuoteen 2010 mennessä; 7. Ehdottaa sellaisen eurooppalaisen aurinkoenergiajärjestelmää koskevan yhteydenpitokeskuksen perustamista muutamaksi vuodeksi, josta kaikki asiasta kiinnostuneet henkilöt voisivat saada, mahdollisesti internetin tai kussakin maassa sijaitsevien pienten toimistojen välityksellä, tietoja ja neuvoja saatavissa olevista järjestelmistä itsenäisine laatuarvioineen, asennuksesta ja eri rahoitusmuodoista; 8. Pyytää komissiolta, että uusiutuvien energialähteiden alaan liittyvien hankkeiden tarjouskilpailuissa yksinkertaistettaisiin maksamista ja laskutusta koskevia sääntöjä siten, että yrityksillä olisi tasapuoliset osallistumismahdollisuudet; 9. Kehottaa komissiota antamaan CEDEFOPille tehtäväksi uusien ammatinkuvien keräämisen ja luomisen tuotannon ja hyödyntämisen alalla ja tutkintojen tunnustamisen nopeuttamisen uusien energialähteiden alalla; 10. Kehottaa komissiota vaikuttamaan jäsenvaltioihin siten, että tietämys uusien energialähteiden alaan liittyvistä teknologioista sisällytetään asianomaiseen ammatilliseen koulutukseen, jatkokoulutukseen ja opetukseen; 11. Pyytää komissiota tutkimaan mahdollisuuksia yhdenmukaistaa energiansäästöön ja energiatehokkuuteen liittyviä politiikkoja ja aloitteita, jotta kehitettäisiin mahdollisesti olemassa olevaa synergiaa ja vältettäisiin mahdollisuuksien mukaan päällekkäistä työtä; 12. Kehottaa neuvostoa lisäämään tulevassa Euroopan unionia koskevan sopimuksen tarkistamisen yhteydessä sopimukseen energia-asioita käsittelevän luvun tai vaihtoehtoisesti valmistelemaan hallitusten välisen konferenssin uudistuvia energianlähteitä koskevan sopimuksen (EURENEW) tekemiseksi; sopimuksen olisi oltava Euratom-sopimuksen kaltainen mutta sen olisi samalla taattava Euroopan parlamentille yhteispäätösvalta ja sen olisi oltava suunnattu pääasiassa tutkimuksen, teknologisen kehityksen ja investointien edistämiseen, jäsenvaltioiden politiikan koordinoimiseen sekä taito-tiedon ja muun informaation jakamiseen; 13. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.